## Rješenje Agencije za zaštitu tržišnog natjecanja klasa: UP/I 430-01/2008-04/14 od 14. listopada 2008.

### NN 122/2008 (22.10.2008.), Rješenje Agencije za zaštitu tržišnog natjecanja klasa: UP/I 430-01/2008-04/14 od 14. listopada 2008.

# AGENCIJA ZA ZAŠTITU TRŽIŠNOG NATJECANJA

**3512**

Agencija za zaštitu tržišnog natjecanja na temelju članka 5. i članka 13. stavka
4. Zakona o državnim potporama (»Narodne novine«, broj 140/05), u upravnom
postupku davanja odobrenja na Prijedlog izmjena i dopuna Uredbe o uvjetima i
postupku davanja koncesije za obavljanje javnog prijevoza u linijskom obalnom
pomorskom prometu, pokrenutom na temelju zahtjeva Ministarstva mora, prometa i
infrastrukture, na temelju odluke Vijeća za zaštitu tržišnog natjecanja, sa 116.
sjednice, održane 14. listopada 2008., donosi

## RJEŠENJE

I. Utvrđuje se da se Prijedlog izmjena i dopuna Uredbe o uvjetima i postupku
davanja koncesije za obavljanje javnog prijevoza u linijskom obalnom pomorskom
prometu, ne odnosi na državnu potporu u smislu odredbi Zakona o državnim
potporama.
II. Ovo rješenje bit će objavljeno u »Narodnim novinama«.

```
Obrazloženje
```

1. Agencija za zaštitu tržišnog natjecanja (dalje: Agencija) zaprimila je 10.
srpnja 2008. od Ministarstva mora, prometa i infrastrukture (dalje:
Ministarstvo), klasa: 011-01/08-03/26, urbroj: 530-04-08-8, od 7. srpnja 2008.
zahtjev za davanje odobrenja na Prijedlog Izmjena i dopuna Uredbe o uvjetima i
postupku davanja koncesije za obavljanje javnog prijevoza u linijskom obalnom
pomorskom prometu (dalje: Prijedlog izmjena i dopuna Uredbe).
Agencija je Uredbu o uvjetima i postupku davanja koncesije za obavljanje javnog
prijevoza u linijskom obalnom pomorskom prometu (dalje: Uredba o uvjetima i
postupku davanja koncesije) odobrila rješenjem o naknadnom odobrenju od 14.
prosinca 2006., klasa: UP/I 430-01/2006-04/58, urbroj: 580-03-06-61-2, koje je
objavljeno u »Narodnim novinama«, broj 132/06.
Uredbom o uvjetima i postupku davanja koncesije uređuju se pitanja davanja
koncesija za obavljanje javnog pomorskog prijevoza u linijskom prometu na
državnim, županijskim, međužupanijskim i lokalnim linijama na temelju provedenog
javnog natječaja koji raspisuje tijelo ovlašteno za davanje koncesija, propisuju
se kriteriji za određivanje cijene usluga, visina naknade za koncesiju i način
plaćanja, instrumenti plaćanja naknade za koncesije te kriteriji za davanja
potpora.
Nakon uvida u tekst Prijedloga izmjena i dopuna Uredbe Agencija je utvrdila
nejasnoće, te je zahtjevom od 30. srpnja 2008. od Ministarstva zatražila dodatno
očitovanje.
Zatraženo očitovanje Agencija je zaprimila dana 25. srpnja 2008.
Budući da Prijedlog izmjena i dopuna Uredbe Ministarstvo upućuje na usvajanje
Vladi Republike Hrvatske (dalje: Vlada RH), smatra se da je isti podnesen
sukladno članku 11. stavku 1. Zakona o državnim potporama (»Narodne novine«,
broj 140/05; dalje: ZDP)
Na prijedloge akata podnesene sukladno članku 11. stavku 1. ZDP-a, Agencija
donosi rješenje iz članka 13. ZDP-a.
Obrazac prijave državne potpore (dalje: Obrazac prijave) Agencija je zaprimila
dana 2. listopada 2008.
Obrazac prijave podnesen je sukladno članku 80. Uredbe o državnim potporama
(»Narodne novine«, broj 121/03; dalje: Uredba) te članku 2. stavku 2. Pravilnika
o obliku i sadržaju, te načinu prikupljanja podataka i vođenja evidencija
državnih potpora (»Narodne novine«, broj 11/05). Uredba se primjenjuje sukladno
članku 10. Uredbe o državnim potporama (»Narodne novine«, broj 50/06).
2. Na temelju dostavljenih podataka utvrđeno je sljedeće:
Prijedlog izmjena i dopuna Uredbe rezultat je uočene potrebe za konkretnijim i
detaljnijim propisivanjem određenih stavki koje su se tijekom dosadašnje
primjene Uredbe o uvjetima i postupku davanja koncesije pokazale nejasnim. U
odnosu na državne potpore, Prijedlogom izmjena i dopuna Uredbe određeno je da
minimalni iznos potpore predstavlja najviši iznos kompenzacije koji se može
odobriti, a koji predstavlja razliku između većih rashoda u odnosu na prihode na
pojedinoj liniji.
Ostale izmjene iz Prijedloga izmjena i dopuna Uredbe neposredno se ne odnose na
državne potpore. Konkretno, riječ je o mogućnosti odobravanja ovlašteniku
koncesije korištenja manjeg ili većeg broda umjesto broda za koji je dana
koncesija koja će biti utvrđena u odlukama o raspisivanju javnog natječaja i
javnom natječaju, izmjena sustava ponderiranja tehničkih i
ekonomsko-financijskih kriterija i to radi postizanja primjerenog standarda i
kvalitete prijevoza, kao i smanjivanja prosječne starosti brodova u javnom
linijskom obalnom pomorskom prometu.
Nadalje, iz Obrasca prijave proizlazi da je potpora temeljem Prijedloga izmjena
i dopuna Uredbe vremenski neograničena. Sredstva predviđena za provedbu
Prijedloga izmjena i dopuna Uredbe osigurana su u Državnom proračunu Republike
Hrvatske za 2008. na poziciji A570323 – Poticanje redovitih pomorskih putničkih
i brzobrodskih linija. Ukupna sredstva predviđena za 2008. na rečenoj poziciji
iznose 375.000.000, kuna, dok je za 2009. predviđen iznos u visini od
549.587.330,00 kuna, za 2010. iznos u visini od 606.546.063,00 kuna, te za 2011.
iznos u visini od 665.000.000,00 kuna.
3. Vijeće za zaštitu tržišnog natjecanja razmatralo je Prijedlog izmjena i
dopuna Uredbe na svojoj 116. sjednici održanoj 14. listopada 2008.
Prilikom donošenja odluke Vijeće je uzelo u obzir sve činjenice iz Prijedloga
izmjena i dopuna Uredbe i Obrasca prijave.
Nadalje, Vijeće je kod ocjenjivanja Prijedloga izmjena i dopuna Uredbe
razmatralo isključivo dijelove istog koji propisuju način određivanja pojma
minimalnog iznosa potpore, odnosno iznosa naknade kojom se pokrivaju operativni
troškovi brodara na nerentabilnim linijama i predstavljaju uslugu od općeg
gospodarskog interesa koja treba biti na objektivan i transparentan način
unaprijed određena, a država kompenzira/nadoknađuje troškove koji su nastali
obavljanjem takve usluge.
Naime, temeljem rješenja Agencije od 14. prosinca 2006. o naknadnom odobrenju
Uredbe o uvjetima i postupku davanja koncesije, utvrđeno je da ista određuje,
između ostalog, kriterije za dodjelu naknada u obliku naknade za pokrivanje
većih troškova brodara u odnosu na prihode na nerentabilnim linijama. Naime, na
mjere koje se smatraju kompenzacijom/naknadom primijenjeno je izuzeće iz članka
4. stavka 3. točke e) Zakona o državnim potporama («Narodne novine«, broj
140/05; dalje: ZDP) budući da je utvrđeno da je riječ o naknadi troškova za
obavljanje usluga od općeg gospodarskog interesa.
Vijeće je utvrdilo da Prijedlog izmjena i dopuna Uredbe ne sadrži nove državne
potpore, kao niti izmjene postojećih državnih potpora, već samo na precizniji
način određuje pojam minimalnog iznosa potpore, kako je to određeno u točki 2.
obrazloženja ovog rješenja.
Stoga je odlučeno kao u točki I. izreke ovog rješenja.
Sukladno odredbi članka 18. ZDP-a, rješenja Agencije iz članka 3. ZDP-a
objavljuju se u »Narodnim novinama«.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja žalba nije
dopuštena, ali nezadovoljna stranka može pokrenuti upravni spor pred Upravnim
sudom Republike Hrvatske u roku od trideset (30) dana od dana dostave ovog
rješenja.

Klasa: UP/I 430-01/2008-04/14
Urbroj: 530-03-08-61-04
Zagreb, 14. listopada 2008.

Predsjednica Vijeća
za zaštitu tržišnog natjecanja
**Olgica Spevec**, v. r.

Rješenje, NN 122/2008-3512
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)